Polisievrou in hof oor vuurwapenlisensie | Maroela Media
'n Polisiekaptein van Kaapstad het Donderdag saam net nog 'n verdagte in die landdroshof in Stellenbosch verskyn op aanklag van bedrog, vervalsing en uitgifte van dokumente.
Busisiwe Linda Dyani (44), verbonde aan die Mfuleni-polisie naby Eersterivier, en Makhenke Sokoyi (33) is Dinsdag in hegtenis geneem.
Dyani word daarvan beskuldig dat sy 'n vals vuurwapenlisensie aan 'n handelaar gewys het om 'n Musgrave-jaggeweer, waarvoor sy reeds betaal het, af te haal.
Volgens kapt. Philani Nkwalase, woordvoerder van die Valke, het die handelaar agterdogtig geraak toe hy sien die lisensie is aan 'n sekerheidsmaatskappy uitgereik, wat op sigself buitengewoon is.
Die vuurwapen is op 9 April betaal en op 6 Mei afgehaal. "Die handelaar het die polisie ingelig en Dyani is deur die Valke se ondersoekeenheid vir ernstige georganiseerde misdaad in hegtenis geneem."
Sokoyi het Dyani glo gehelp om die lisensie te bekom. Die saak teen die twee is tot 16 Mei uitgestel wanneer Sokoyi na verwagting om borgtog sal aansoek doen. Dyani is op borgtog van R2 000 vrygelaat.
Wonder wat sy beplan het met daai wapen ….
Dankie mnr vuurwapen handelaar dat U eerlik was en dankie Valke vir julle spoedige optrede. Wys net weer ons eerlike vuurwapen eienaars word gekeer om n lisensie te hernu maar die koruptenaare in die polisie is bedrywig vir n paar ekstra rande
Dis nou ook al 'n ou storie waaraan ons gewoond geraak het om polisie beamptes te sien wat geboei is. Niks meer snaaks daaraan om te weet hulle is 'n bron van misdaad in ons land nie.
Wat maak 'n polisie vrou met 'n jaggeweer in die stad. Ek wag 3 maande vir my pistool lisensie vir sport skiet. Dan nog 'n hoop motiverings maar ja.